*Online olvasás- és rajz-technikaóra interaktív feladatokkal 2. osztályosoknak*

**Magyar kutyafajták**

**1. Puli, pumi, pincs**

Hallgasd meg Janicsák István *Puli, pumi, pincs* című versét Gálvölgyi János előadásában!

***Puli, pumi, pincs* *– versmondás***

<https://www.youtube.com/watch?v=WzjFWcpjcfU>

Egészítsd ki a *Puli, pumi, pincs* című tankockán Janicsák István verssorait a megfelelő szóval! Mit figyelhetsz meg?

***Puli, pumi, pincs* *– tankocka***

<https://learningapps.org/watch?v=pqr20q67c21>

Észrevetted, mi a rímek szabálya? Figyeld meg jobban, milyen hangok ismétlődnek a rímelő szavakban!

Olvasd el a szöveggyűjteményből a verset, és figyeld meg, hogyan helyezte el a költő a rímszavakat! Találsz-e köztük olyat, ami nem szerepelt az előbbi tankockán? Melyik az a szó, és miben különbözik a többitől?

Ismered eléggé a kutyafajtákat? Párosítsd a *Magyar kutyafajták* című tankockán a kutyák képét a fajtájuk nevével! Neked melyik fajta tetszik a legjobban? Melyik kölyökkutyát választanád? Janicsák István verséből melyik kutya nem szerepel a magyar kutyafajták között?

***Magyar kutyafajták***

<https://learningapps.org/watch?v=pznyznjh519>

**2. Prézli**

Olvasd el Pásztohy Panka *Prézli* című meserészletét a szöveggyűjteményből, és válaszd ki a helyes megoldást a *Prézli* című tankockán!

***Prézli***

<https://learningapps.org/watch?v=px5jg9nht21>

**3. Kutyahűség**

Olvasd el Bartos Erika *Kutyahűség* című versét a szöveggyűjteményből, majd emlékezetből rendezd megfelelő sorrendbe a verssorokat a *Kutyahűség* című tankockán! Vigyázz, nem szerepel minden verssor!

***Kutyahűség***

<https://learningapps.org/watch?v=pny8m4nnt21>

A vers alapján gondolkodj el rajta, mit jelent egymásnak a kutya és a gazdája?

**4. Pulikészítés**

Az ajánlott videofilmen lépésről lépésre megfigyelheted, hogyan készíts magadnak egy kis pulikutyát.

***Kiskutya fonálból***

<https://www.youtube.com/watch?v=dNxzlPWEePo>

Mire lesz szükséged?

* erősebb karton (ha lehet, fekete fotókarton)
* folyékony ragasztó
* fekete fonal
* Két kb. 10 cm széles, színes kartoncsík
* ceruzás doboz vagy tolltartó
* olló
* ceruza, filc
* fehér karton

Milyen lépésekben dolgozz?

1. A fehér kartonra rajzold fel a kutya körvonalait! A lábait kb. 1 cm-rel hosszabbra rajzold, mint a valóságban! Vágd ki a formát! Ez lesz a sablonod.
2. Rajzold fel kétszer a fekete kartonra a kutyaformát, vágd ki, és ragaszd össze úgy, ahogyan a videón látod: A kutya testét ragaszd össze, de lábainál kb. 1 cm-t hajts ki, és ennek segítségével ragaszd rá a kutyát a színes kartoncsíkra! A másik kartoncsíkot kettévágva elfedheted a „talapzat” ragasztását.
3. A ceruzásdobozra vagy tolltartóra tekerj bőven a fonalból, egy fonaldarabbal kösd össze az egész köteget, majd vágd le a videón látható módon! A fonalköteget ragaszd a papírkutyára.
4. Farkat, orrot és fület is készíts, kisebb fonalpamacsokból! Végül ollóval formázhatod a kutyát.